***Önkormányzat***

 ***Nick***

***N/16-14/2022.***

***J e g y z ő k ö n y v***

*Nick község Önkormányzatának Képviselő-testülete 2022. november 22-én (kedden) 17:00 órakor a Művelődési Házban megtartott üléséről.*

***Jelen voltak:*** *Csorba József polgármester, Németh András alpolgármester, Csorba József képviselő, Ivánkovics Zoltán képviselő, Novák Elemér képviselő*

***Tanácskozási joggal vett részt:*** *dr. Kiss Julianna jegyző*

***Meghívottak:*** *Kissné Simon Mónika igazgatási ügyintéző, Berki Adrienn pénzügyi ügyintéző, Molnár Krisztián Imre pályázati referens, Nagy Attiláné városfejlesztési ügyintéző*

*Csorba József polgármester köszöntötte a megjelenteket, megállapította, hogy az 5 képviselőből jelen van mind az 5 fő, az ülés határozatképes, azt megnyitotta.*

***Napirendre, illetve további két napirendi pont felvételére az alábbi javaslatot tette:***

1. *2023. évi belső ellenőrzési terv elfogadása*
2. *Téli felkészülésről szóló beszámoló, valamint a téli üzemeltetési terv elfogadása*
3. *A környezet védelméről szóló rendelet módosítása*
4. *Gördülő Fejlesztési Terv 2022-2036 (V005 ívóvíz) módosításáról való döntés*
5. *A Képviselő-testület tagjainak tiszteletdíjáról szóló önkormányzati rendelet módosítása*
6. *Személyi juttatások és szociális ellátások keretének megemeléséhez fedezet biztosítása*
7. *Igazgatási szünet elrendeléséről döntés*

*Képviselő-testület a javasolt napirenddel egyhangúlag egyetértett.*

***1. Napirend***

*2023. évi belső ellenőrzési terv elfogadása*

***Előadó:*** *dr. Kiss Julianna jegyző*

*Írásos előterjesztés, határozati javaslat, dr. Hosszuné Szántó Anita belső ellenőrzésre vonatkozó 2023. évi ajánlata, továbbá a 2023. évi ellenőrzési terv a jegyzőkönyv mellékleteként csatolva.*

***dr. Kiss Julianna jegyző:*** *Belső ellenőrzési tervet kell elfogadni a következő évre, az elfogadás határideje a megelőző év december 31. A belső ellenőrzési vezető dr. Hosszuné Szántó Anita elkészítette a kockázatelemzést az önkormányzat tekintetében. Összevetette a stratégiai ellenőrzési tervvel és javaslatot tett az adatvédelmi tisztviselő megbízásának alkalmazásának a vizsgálatára. Az ellenőrzésre 2023. év II. felében kerülne sor. Egyetért a javaslatával és kéri a képviselő-testület döntését az elfogadásra. A jövő évi ellenőrzési díj az idei évivel azonos lenne, továbbra is 100 ezer forintért vállalná az ellenőrzést.*

*Kérdés, hozzászólás:*

***Novák Elemér képviselő:*** *A táblázatban szereplő vizsgálatot ennyi pénzért személy szerint megcsinálná. Felolvassa az ellenőrzés célját.*

***dr. Kiss Julianna jegyző:*** *A belső ellenőri képzettséggel rendelkezni kell. Az utóbbi időszakban jelentősen változtak az adatvédelmi jogszabályok, melyek az önkormányzatokat kötelezik adatszolgáltatásra.*

***Csorba József polgármester:*** *Jövőre meg kell nézni, hogy a belső ellenőrzést kivel fogják végeztetni. Kéri, hogy úgy kössék meg a szerződést a belső ellenőrrel, hogy amennyiben nem nyújtja be abban az évben a számlát amikor az ellenőrzést elvégzi, akkor az nem kerül kifizetésre.*

***dr. Kiss Julianna jegyző:*** *Javasolja, hogy Nick Önkormányzata ismét csatlakozzon a Kistérséghez a belső ellenőrzést tekintve.*

***Csorba József polgármester:*** *Az önkormányzat is kérhet ajánlatot a belső ellenőrzésre. Teljesítést követően 8 napon belül ki kell állítani a számlát.*

***dr. Kiss Julianna jegyző:*** *A jegyző feladata a belső ellenőrzés megszervezése, amely teljesítve van, éves díja 100 ezer forint. A Kistérségben alkalmazott belső ellenőr 130.000,-Ft/év látja el a belső ellenőrzést településenként, szintén egy ellenőrzési témakörrel. A hivatalnál alkalmazott belső ellenőr a munkáját precízen végzi, sokat segít. Akinek vannak olyan ambíciói, hogy elvégzi a belső ellenőrzést nyugodtan megteheti. Attól, hogy a belső ellenőr a számlát nem állította ki, attól még az ellenőrzést elvégezte.*

***Berki Adrienn pénzügyi ügyintéző:*** *A belső ellenőr az idei évben a befektetett pénzügyi eszközök mérlegértékét vizsgálta. A munka elvégezte után cca. 20 oldalas jelentést készített, melyben nagyon sok szakmai észrevételt tett. Ezt követően még egyeztettek a belső ellenőrrel, hogy a könyvelésben hogyan kell alkalmazni a leírtakat.*

***Csorba József polgármester:*** *Kéri az előterjesztéshez csatolt határozati javaslat elfogadását. Kéri a képviselő-testület döntését.*

*Más kérdés, hozzászólás nem volt.*

*Képviselő-testület 5 szavazattal, ellenszavazat, tartózkodás nélkül az alábbi határozatot hozta:*

***90/2022. (XI.22.) számú határozat:***

*Nick Község Önkormányzatának Képviselő-testülete jóváhagyja az előterjesztés mellékleteként csatolt 2023. évi belső ellenőrzési tervet.*

*A feladat ellátásához 2023. évre 100.000 Ft összeggel járul hozzá.*

***Felelős:*** *Csorba József polgármester*

 *dr. Kiss Julianna jegyző*

***Határidő:*** *azonnal*

***2. Napirend***

*Téli felkészülésről szóló beszámoló, valamint a téli üzemeltetési terv elfogadása*

***Előadó:*** *Nagy Attiláné városfejlesztési ügyintéző*

*Írásos előterjesztés, határozati javaslat és a 2022-2023. évre vonatkozó üzemeltetési terv a jegyzőkönyv mellékleteként csatolva.*

***Nagy Attiláné városfejlesztési ügyintéző:*** *Az önkormányzatnak minden évben el kell készíteni a téli felkészülésről a tájékoztatót és a téli üzemeltetési tervet. Nick község katasztrófavédelem szempontjából II. osztályú besorolásba vont település. Különösebb nagy katasztrófára a télen nem kell számítani. Problémát okozhat a hirtelen lehulló havazás. A hóeltakarítást, síkosság mentesítést az önkormányzat saját maga végzi a saját eszközparkjával. A településen átmenő Petőfi és Rákóczi utcák hóeltakarítását, síkosság mentesítését a Közút Zrt. látja el. A szociális szféra minden évben felméri azokat az embereket, akik segítségre szorulnak. A jelenlegi gazdasági helyzetben figyelni kell, hogy ellátatlanul, fűtetlenül senki ne maradjon. A tervet aktualizálták, de változás nincs a tavalyi évhez képest. Kéri a képviselő-testületet, hogy a tájékoztatót és az aktualizált téli üzemeltetési tervet fogadja el.*

*Kérdés, hozzászólás:*

***Csorba József polgármester:*** *Mennyi katasztrófavédelmi osztály van?*

***Nagy Attiláné városfejlesztési ügyintéző:*** *Három.*

***Csorba József polgármester:*** *A jövő évben figyelni kell a Műgáti út síkosságmentesítésére is. Eddig is végeztek síkosságmentesítést, de mivel az út új aszfalt réteget kapott, valószínűleg gyorsabban közlekednek az autósok. Kéri az előterjesztéshez csatolt határozati javaslat elfogadását. Kéri a képviselő-testület döntését.*

*Más kérdés, hozzászólás nem volt.*

*Képviselő-testület 5 szavazattal, ellenszavazat, tartózkodás nélkül az alábbi határozatot hozta:*

***91/2022. (XI.22.) számú határozat:***

*Nick Község Önkormányzatának Képviselő-testülete a 2022-2023. évi téli felkészülésről szóló tájékoztatót, valamint a Téli üzemeltetési tervet elfogadja.*

***Felelős:*** *Csorba József polgármester****Határidő:*** *azonnal*

***3. Napirend***

*A környezet védelméről szóló rendelet módosítása*

***Előadó:*** *Molnár Krisztián Imre pályázati referens*

*Írásos előterjesztés, előzetes hatásvizsgálat, indokolások és a rendelet-tervezet a jegyzőkönyv mellékleteként csatolva.*

***Molnár Krisztián Imre pályázati referens:*** *Az októberi ülésen már első olvasatként tárgyalták az új környezetvédelmi rendeletet, melyen több kérés is megfogalmazódott, melyeket igyekezett a rendeletbe betenni. Közben megkapták a Vas Megyei Kormányhivatal Hatósági Főosztályától a rendelet-tervezetre vonatkozó véleményt, mely átdolgozásra beépítésre került a képviselők részére kiküldött anyagban. Kikerült a fogalomjegyzék a rendeletből, a tűzgyújtási tilalmat egy kicsit módosítani kellett. A képviselő-testület kérésére az avar és kerti hulladékok égetését szabályozza a rendelet-tervezet egy tavaszi és őszi időszakkal megjelölve.* A *Kormányhivatal javaslatára az égetéssel kapcsolatos rendelkezések közül kikerült azon bejegyzés is, hogy a rendelet nem ad felmentést a hatóságilag elrendelt tűzgyújtási tilalom alól. Ezt sem kell a rendeletben szerepeltetni, de ettől függetlenül továbbra is érvényben marad, azaz országos, vagy adott megyére kiterjedő tűzrakási tilalomkor tüzet rakni tilos, függetlenül attól, hogy a helyi rendeletben hogyan került szabályozásra az égetés. A rendelet-tervezet a Loclex rendeletalkotó webes felületre is feltöltésre került. Kéri a képviselő-testület döntését.*

*Kérdés, hozzászólás:*

***Novák Elemér képviselő:*** *Az előterjesztésben olvassa a szankciókat, de az nincs leírva, hogy ki szankcionál.*

***dr. Kiss Julianna jegyző:*** *Van pár olyan feladat, melyet rendelettel kell szabályozni, ilyen a környezetvédelem is, de a rendeleti szabályoknak nehéz érvényt szerezni. Nem tudnak szankciót megállapítani olyan dologra, melyet magasabb szintű jogszabály szabályoz pl. bűncselekménynek vagy szabálysértésnek minősül. Az önkormányzatnak nincsen ellenőre. Ahhoz, hogy egy jogszabályt önkéntes jogkövetés hiányában végre hajtassanak vagy ellenőriztessék, annak betartására embert kell alkalmazni. Ekkor tudnának szankciót is alkalmazni érdemlegesen. Ki kellet venni az önkormányzat által megállapított szankciókat a hatályos rendeletekből. Amikor összeállítanak egy rendeletet ellenőrizni kell az arra irányadó magasabb szintű jogszabályokat, mert amit magasabb szintű jogszabály megállapít, azt az önkormányzat nem szankcionálhatja. A levegő és közterület tisztántartására vannak magasabb szintű jogszabályok. Egy dolgot tehetnek, - ha tudják bizonyítani, hogy ki követte el, - feljelentést tehetnek a rendőrségen. Bírságolásra helyben csak akkor van lehetőség, ha nem ütközik magasabb szintű jogszabállyal.*

***Csorba József polgármester:*** *Kéri az előterjesztéshez Kéri a képviselő-testület döntését.*

*Kérdés, hozzászólás nem volt.*

*Képviselő-testület 5 szavazattal, tartózkodás, ellenszavazat nélkül az alábbi rendeletet alkotta:*

*Nick Község Önkormányzata Képviselő-testületének 16/2022.(XI.23.) önkormányzati rendelete a települési környezet védelméről.*

*A rendelet a jegyzőkönyvhöz csatolva.*

***4. Napirend***

*Gördülő Fejlesztési Terv 2022-2036 (V005 ívóvíz) módosításáról való döntés*

***Előadó:*** *Molnár Krisztián Imre pályázati referens*

*Írásos előterjesztés, határozati javaslat és a Vasivíz Zrt. levele a jegyzőkönyv mellékleteként csatolva.*

***Molnár Krisztián Imre pályázati referens:*** *2022-2036 időszakra vonatkozó gördülő fejlesztési tervet tavaly fogadta el a képviselő-testület. Tudni kell, hogy minden évben vannak az eredeti elképzeléshez képest változások, akár a fejlesztéseknél, beruházásoknál. Most egy olyan beruházást vettek előbbre, mely mind a három települést érint. Belekerült a Répcelak vízműtelep 1.számú és 2. számú medence és tolózárakna közötti acélcső átvezetések béleléses felújítása. Mivel a medencék Répcelak, Csánig és Nick települések közös tulajdonát képezik, ezért mind a három képviselő-testületnek el kell fogadni a gördülő fejlesztési terv módosítását. Amennyiben ez a képviselő-testületek részéről megtörténik, a további adminisztrációt a Vasivíz Zrt. fogja intézni.*

*Kérdés, hozzászólás:*

***Csorba József polgármester:*** *Az ivóvízhálózatnál van plusz pénze a nicki önkormányzatnak, a szennyvízhálózat 2023 évközepén fog nullára redukálódni, várhatóan erre kerülnek kompenzálásra a korábbi fejlesztések, beruházások összegei. Ezt követően semmit sem szabad bevállalni, elfogadni, ami ezt az összeget meghaladja. Ezt elfogadhatják, mert vissza úgysem kapnak pénzt, de legalább lesz fejlesztés az ivóvíz hálózaton. Kéri az előterjesztéshez csatolt határozati javaslat elfogadását. Kéri a képviselő-testület döntését.*

*Képviselő-testület 5 szavazattal, ellenszavazat, tartózkodás nélkül az alábbi határozatot hozta:*

***92/2022. (XI.22.) számú határozat:***

*Nick Község Önkormányzatának Képviselő-testülete módosítja a 14/2021. (VIII.31.) számú határozatát az alábbiak szerint:*

*Nick Község Önkormányzatának Képviselő-testülete elfogadja az előterjesztés mellékleteként csatolt, a Vasivíz Zrt., mint üzemeltető által elkészített és javasolt* *V005 Nick (Répcelak) ívóvízellátási rendszer 15 éves Gördülő Fejlesztési Tervének a 2022-2036 időszakra vonatkozó módosításait a 2022. év tekintetében.*

*A Képviselő-testület megrendeli a Vasivíz Zrt.-től a 2022-2036 időszakra vonatkozó Gördülő Fejlesztési Terv részét képező felújítások és pótlások, valamint a beruházási tervek módosításának elkészítését a V005 Nick (Répcelak) ívóvízellátási rendszer kapcsán, és meghatalmazza, hogy a beruházási, valamint a felújítási és pótlási terveket benyújtsa a Magyar Energetikai és Közmű-szabályozási Hivatalhoz és a hatósági eljárásban képviselje az Önkormányzatot.*

***Felelős:*** *Csorba József polgármester*

 *dr. Kiss Julianna jegyző*

***Határidő:*** *azonnal*

***5. Napirend***

*A Képviselő-testület tagjainak tiszteletdíjáról szóló önkormányzati rendelet módosítása*

***Előadó:*** *Csorba József polgármester*

*Írásos előterjesztés, előzetes hatásvizsgálat, indokolások és a rendelet-tervezet a jegyzőkönyv mellékleteként csatolva.*

***Csorba József polgármester:*** *A hatályos rendelet alapján az önkormányzati képviselő tiszteletdíja havi bruttó 22.000,-Ft. Javaslatot tesz arra vonatkozóan, hogy a képviselők tiszteletdíja visszamenőlegesen 2022. január 1. napjával 30.000,-Ft/hó legyen. A megemelt tiszteletdíjhoz szükséges pénzügyi fedezet (11\*8000,-Ft) a 2022. évi költségvetés általános tartaléka terhére biztosítható. Kéri az előterjesztéshez csatolt rendelet-tervezet és határozati javaslat elfogadását. Kéri a képviselő-testület döntését.*

*Kérdés, hozzászólás nem volt.*

*Képviselő-testület 5 szavazattal, ellenszavazat, tartózkodás nélkül az alábbi határozatot hozta:*

***93/2022. (XI.22.) számú határozat:***

*Nick Község Önkormányzatának Képviselő-testülete az önkormányzati képviselők tiszteletdíjának 2022. január 1-étől történő emeléséhez az idei költségvetési évet terhelő bruttó 264 ezer Ft és járuléka 35 ezer Ft összegű költség fedezetét a 2022. évi költségvetés általános tartaléka keret terhére biztosítja.*

***Felelős:*** *Csorba József polgármester*

***Határidő:*** *számfejtésre: 2022. november 30.*

 *kifizetésre: 2022. december 5.*

*Képviselő-testület 5 szavazattal, tartózkodás, ellenszavazat nélkül az alábbi rendeletet alkotta:*

*Nick Község Önkormányzata Képviselő-testületének 17/2022.(XI.23.) önkormányzati rendelete az önkormányzati képviselők tiszteletdíjának megállapításáról szóló 16/2021.(XI.29.) önkormányzati rendelete módosításáról.*

*A rendelet a jegyzőkönyvhöz csatolva.*

***6. Napirend***

*Személyi juttatások és szociális ellátások keretének megemeléséhez fedezet biztosítása*

***Előadó:*** *Csorba József polgármester*

*Írásos előterjesztés és határozati javaslatok a jegyzőkönyv mellékleteként csatolva.*

***Csorba József polgármester****:* *Javasolja, hogy az alpolgármester kapjon bruttó 120.000,-Ft jutalmat az elvégzett munkájáért, melyet a 2022. évi költségvetés tartalék keretének terhére javasol átcsoportosítani. Kéri az előterjesztéshez csatolt határozati javaslatok elfogadását. Kéri a képviselő-testület döntését.*

*Kérdés, hozzászólás nem volt.*

*Képviselő-testület 5 szavazattal, ellenszavazat, tartózkodás nélkül az alábbi határozatokat hozta:*

***94/2022. (XI.22.) számú határozat:***

*Nick Község Önkormányzatának Képviselő-testülete Németh András alpolgármestert az önkormányzati feladatok eredményes megvalósítása érdekében kifejtett lelkiismeretes munkája elismeréseként bruttó 120.000,- Ft összegű jutalomban részesíti. A jutalom és járulékainak kifizetése – összesen 135.600,- Ft – a 2022. évi költségvetés általános tartalék keretből történő átcsoportosításával történik.*

***Felelős:*** *Csorba József polgármester*

***Határidő:*** *számfejtésre: 2022. november 30.*

 *kifizetésre: 2022. december 5.*

***95/2022. (XI.22.) számú határozat:***

*Nick Község Önkormányzatának Képviselő-testülete az önkormányzat 2022. évi költségvetésének személyi juttatások kiadási előirányzatát 200 ezer Ft, valamint az ellátottak pénzbeli juttatásai előirányzatát 100 ezer Ft összeggel emeli meg a 2022. évi általános tartalék keret terhére.*

***Felelős:*** *Csorba József polgármester*

***Határidő:*** *2022. december 31.*

***7. Napirend***

*Igazgatási szünet elrendeléséről döntés*

***Előadó:*** *dr. Kiss Julianna jegyző*

*Írásos előterjesztés és határozati javaslat a jegyzőkönyv mellékleteként csatolva.*

***dr. Kiss Julianna jegyző:*** *Az államigazgatási feladatok ellátása energiahatékonysági okból szünetel december 15-től – január 6-ig. A Kormányrendelet lehetőséget biztosít az iskoláknál és a hivataloknál igazgatási szünet elrendelésére. Amennyiben a képviselő-testületeknek van ilyen szándéka, akkor elrendelheti az igazgatási szünetet 2022. december 22. napjától 2023. január 6. napjáig. A Kormányrendelet minden egyéb szabályt meghatároz, amelytől eltérni nem lehet. Amennyiben a képviselő-testület elfogadja a határozati javaslatot akkor azt normatív határozatként közzé kell tenni, ki kell hirdetni a településeken. Az idei évi szabadság terhére kerül kiadásra a dolgozók részére az igazgatási szünet. Szinte mindenki rendelkezik ennyi szabadsággal.*

*Kérdés, hozzászólás:*

***Csorba József polgármester:*** *A kirendeltségen is igazgatási szünet lesz, de a szociális ellátást folyamatosan biztosítani kell az igénybe vevők számára.**A falugondnok és a szociális gondozónő felváltva fogják egymást helyettesíteni.**Ezen felül az önkormányzatnak van közfoglalkoztatottja, illetve ezen felül is van egy foglalkoztatott, aki rendelkezik szabadsággal. A síkosságmentesítési feladatokat is folyamatosan megszervezik, ahogy az elmúlt években szokták. Közfoglalkoztatottakra vonatkozóan is kaptak tájékoztatást. A közfoglalkoztatottat is beosztják a síkosságmentesítési feladatok ellátására.*

*Kérdése, hogy kell-e ügyeletet tartani az igazgatási szünet ideje alatt?*

***dr. Kiss Julianna jegyző:*** *Nem kell ügyeletet tartani.*

***Csorba József polgármester:*** *Hogyan kell kezelni, ha haláleset történik?*

***dr. Kiss Julianna jegyző:*** *Kormányhivataltól még kapnak iránymutatást a közigazgatási szünet tárgyában. A halottat nem kell azonnal anyakönyvezni, el lehet temettetni halottvizsgálati bizonyítvánnyal. A sírhely megváltás miatt kell majd egyeztetni a hivatalban az igazgatási szünet után. Amennyiben, ha úgy érzi az állampolgár, hogy halaszthatatlan ügye van, akkor a jegyzőt eléri. Amennyiben úgy ítéli meg, hogy valóban halaszthatatlan az ügy, akkor az illetékes ügyintézőt szabadságról behívja.*

***Csorba József polgármester:*** *Véleménye szerint csak adatfelvételre kerülhet sor, mert nem fog semmi sem működni. Kéri az előterjesztéshez csatolt határozati javaslat elfogadását. Kéri a képviselő-testület döntését.*

*Más kérdés, hozzászólás nem volt.*

*Képviselő-testület 5 szavazattal, ellenszavazat, tartózkodás nélkül az alábbi határozatot hozta:*

***Nick község Önkormányzata Képviselő-testületének 96/2022.(XI.22.) számú határozata***

***Téli igazgatási szünet elrendelése a Répcelaki Közös Önkormányzati Hivatalban:***

*Nick község Önkormányzatának Képviselő-testülete - a jogalkotásról szóló 2010. évi CXXX. törvény 23. § (2) bekezdésében kapott felhatalmazás alapján,* *a különleges jogállású szerveknél és a helyi önkormányzatok képviselő-testületeinek hivatalánál elrendelhető igazgatási szünetre alkalmazandó veszélyhelyzeti szabályokról szóló 460/2022.(XI.10.) Korm. rendelet 1. § (1) bekezdés b) pontjára tekintettel, és egyetértve a Polgármesterek Tanácsának javaslatával - a Répcelaki Közös Önkormányzati Hivatalban (9653 Répcelak, Bartók Béla utca 38.) és a nicki Kirendeltségén (9652 Nick, Rákóczi utca 14.) 2022. december 22. és 2023. január 6. közötti időszakra igazgatási szünetet rendel el.*

*A Képviselő-testület az elrendelt igazgatási szünet kapcsán – a hivatal halaszthatatlan közfeladatainak folyamatos és zavartalan ellátása érdekében – felkéri a jegyzőt a szükséges munkaszervezési intézkedések megtételére, valamint arra, hogy az igazgatási szünet elrendeléséről szóló normatív határozatát 2022. november 30-ig a helyben szokásos módon, a Nicki Kirendeltség hirdetőtábláján történő kifüggesztéssel tegye közzé.*

***Felelős:*** *Csorba József polgármester*

 *dr. Kiss Julianna jegyző*

***Határidő:*** *közzétételre: 2022. november 30.*

***Tájékoztatás:***

***Csorba József polgármester:*** *A hét végén, vasárnap kerül sor a tűzoltó autó megáldására, az utak és a Pap-lak belső átadására. Ezt követően pedig az ádventi gyertya meggyújtására és vendéglátásra.*

*A képviselő-testület a tájékoztatást tudomásul vette.*

*Miután több napirend nem volt, Csorba József polgármester a megjelenést megköszönte, az ülést bezárta.*

 ***K.m.f***

***Csorba József dr. Kiss Julianna***

 ***polgármester jegyző***